בס"ד

## פרשת בלק – האתון ובלעם

תקציר השיעור- אנחנו קוראים בפרשייה על בלעם ובלק, שלא ברור לגמרי למה סיפורם נכתב ואיך הוא קשור לסיפור בתורה הרי הוא לא משפיע כלל על עם ישראל. ויותר מכך הסיפור עצמו אינו ברור, נראה שבלעם עושה דבר שמכעיס את ה' על כך שהוא יוצא לדרך עם השליחים של בלק ולא ברור למה, שהרי ה' אומר לו בפעם השניה שהם באים שהוא יכול ללכת איתם. רש"י ורמב"ן מציעים פרושים שונים למה הקב"ה כעס עליו, אך אנחנו ננסה להציע פירוש קצת שונה. מתוך השוואה לסיפור יציאת מצרים נראה שיש שיעור שבלעם צריך ללמוד כמו שפרעה למד. ה' הוא המשגיח על עם ישראל והוא מחליט מה קורה, בלעם בטעותו חשב הוא יכול ובידיו הכוח להחליט לקלל או לברך והוא רק צריך אישור מה' לצאת לדרך. אבל זאת הייתה טעותו הגדולה, אנחנו רואים בסיפור על האתון שהוא מעין משל ליחס בין ה' לבלעם, כך שבמשל האתון היא בלעם ובלעם הוא ה' כביכול. והמסר שבלעם לומד בסיפור שכמו שהאתון אינה רוצה להמשיך כי היא תלויה ברצונו של ה' שגם פותח את פיה, כך גם בלעם במציאות תלוי אך ורק ברצונו של ה' שמחליט מה יצא מפיו של בלעם- ברכה או קללה.

פרשת בלק פותחת בראשיתה עם שאלה מאוד מעניינת-

**1.משה כתב ספרו וספר בלעם ואיוב (בבא בתרא יד ע"ב)**

הגמרא אומרת שמשה כתב את ספר בלעם והפרשנים נזקקו לפרש מהו אותו ספר-

**3. לא זכיתי להבין...הלא כל הסיפורים שבתורה כמו הריגת קין להבל וכיוצא בהן אינן לכאורה צורך התורה וסדר מעשיו של משה אבל כולה תורת ה' תמימה, ומה שכתוב ותמנע היתה פילגש הוא תורת ה' מכו שמע ישראל (השל"ה על פרשת בלק).**

השל"ה אומר שהתורה לא תמיד כותבת את הדברים שהם צורכה או סדר מעשיו של משה, ובכל זאת בחרו להדגיש בגמרא שמשה כתב ספר בלעם, כלומר נשמע שזה דבר שונה. ובאמת הריטב"א מציע הצעה מעניינת-

**2. נראין דברי האומרים שאין זו פרשת בלעם שכתובה בתורה...אלא פרשה בפני עצמה היא, שכתב והאריך בה יותר והיתה מצויה להם (ריטב"א בבא בתרא יד ע"ב)**

הריטב"א מציע שזה פרשה אחרת מהפרשיה שיש בתורה. בשנת תשת"ז נמצאה כתובת מבית ראשון שבלעם עוסק בעבודת אלילים וזנות, מה שמתקשר אלינו. ויכול להיות שסיפור בלעם היה ידוע גם במסורות אחרות.

אז בעצם אם התורה לא הייתה כותבת לנו את סיפורו לא היינו יודעים עליו, הרי כל המזימה של בלק בכלל נכשלה. אבל בכל זאת הסיפור הזה נכתב על ידי משה כנראה בגלל הערכים שיש בו, מתוך עיון בפרשייה ננסה לזהות את אותם ערכים.

בטבלה ישנה השוואה מעניינת בין בלק ובלעם לבין פרעה ויציאת מצרים-

4**. ההשוואה בין בלק לפרעה:**

|  |  |
| --- | --- |
| **בלק ובלעם** | **פרעה ויציאת מצרים** |
| וַיָּגָר מוֹאָב **מִפְּנֵי הָעָם** מְאֹד כִּי רַב הוּא **וַיָּקָץ מוֹאָב** **מִפְּנֵי בְּנֵי יִשְׂרָאֵל** (במדבר כב,ג) | וַיֹּאמֶר אֶל עַמּוֹ הִנֵּה **עַם בְּנֵי יִשְׂרָאֵל** רַב וְעָצוּם מִמֶּנּוּ...וְכַאֲשֶׁר יְעַנּוּ אֹתוֹ כֵּן יִרְבֶּה וְכֵן יִפְרֹץ **וַיָּקֻצוּ מִפְּנֵי בְּנֵי יִשְׂרָאֵל** (שמות א,ט,יב) |
| וַיִּשְׁלַח מַלְאָכִים אֶל בִּלְעָם [...] לֵאמֹר **הִנֵּה עַם** יָצָא מִמִּצְרַיִם הִנֵּה כִסָּה אֶת עֵין הָאָרֶץ וְהוּא ישֵׁב מִמֻּלִי (במדבר כב,ה) | (ט) וַיֹּאמֶר אֶל עַמּוֹ **הִנֵּה עַם** בְּנֵי יִשְׂרָאֵל רַב וְעָצוּם מִמֶּנּוּ (שמות א,ט) |
| וַיֹּאמֶר בִּלְעָם אֶל מַלְאַךְ **ד' חָטָאתִי**... (כב,לד) | וַיִּשְׁלַח פַּרְעֹה וַיִּקְרָא לְמשֶׁה וּלְאַהֲרֹן וַיֹּאמֶר אֲלֵהֶם **חָטָאתִי** הַפָּעַם ד' הַצַּדִּיק וַאֲנִי וְעַמִּי הָרְשָׁעִים (שמות ט,כז) |
| הִנֵּה עַם יָצָא מִמִּצְרַיִם הִנֵּה **כִסָּה אֶת עֵין הָאָרֶץ** וְהוּא ישֵׁב מִמֻּלִי (כב,ה,יא) | **וְכִסָּה אֶת עֵין הָאָרֶץ** וְלֹא יוּכַל לִרְאֹת אֶת הָאָרֶץ (שמות י,ה) |
| וַתֵּרֶא הָאָתוֹן אֶת מַלְאַךְ יְדֹוָד **וַתִּלָּחֵץ** אֶל הַקִּיר **וַתִּלְחַץ** אֶת רֶגֶל בִּלְעָם אֶל הַקִּיר וַיֹּסֶף לְהַכֹּתָהּ (כב,כה) | וְעַתָּה הִנֵּה צַעֲקַת בְּנֵי יִשְׂרָאֵל בָּאָה אֵלָי וְגַם רָאִיתִי אֶת **הַלַּחַץ** אֲשֶׁר מִצְרַיִם **לֹחֲצִים** אֹתָם (שמות ג,ט) |
| שלילת יסוד הכישוף (לא בלעם המברך ומקלל אלא ה') | שלילת יסוד הכישוף (לא החרטומים אלא ה'). |

מתוך ההשוואה אנחנו רואים שיש זיקה מובהקת בין שני הסיפורים, יציאת מצרים שזה הרגע שעם ישראל יוצאים, וסיפר בלק ובלעם שמתרחש בעת הכניסה של עם ישראל לארץ. ובאמת משני הסיפורים הללו אנחנו למדים שהקב"ה מלווה תמיד את עם ישראל בעת יציאתם לדרך, גם פרעה וגם בלעם למדו את זה.

בפרשייה אחרי שבלק קורא לבלעם לבוא, בלעם מחכה לשמוע את דבר ה' והוא מצווה אותו שלא ללכת ולכן הוא שולח את השליחים של בלק חזרה. ואז שוב בלק שולח שליחים, ובפעם הזאת ה' אומר לו לכאורה שאפשר לצאת. אך באופן מפתיע כשהוא יוצא לדרך אנחנו קוראים שה' כועס עליו, ולא ברור למה? הרי ה' אמר לו ללכת!  
ובאמת האברבנל שואל את השאלה-

**6. "אם הוא יתברך הרשה את בלעם ללכת, ואמר לו (פס' כ') 'אם לקרא לך באו האנשים קום לך אתם', איך אחרי שהלך נאמר: "ויחר אף אלהים כי הולך הוא ויתיצב מלאך ה' בדרך לשטן לו', והוא לא הלך אלא ברשותו ובמאמרו? (אברבנאל שם)**

רש"י מביא את המדרש שעונה על השאלה-

**5. אם לקרא לך באו האנשים קום לך אתם (כב,כ), מיכן את למד שבדרך שאדם רוצה לילך בה מוליכין אותו, שמתחלה נאמר לו: לא תלך כיון שהעיז פניו להלוך הלך שכן כתיב ויחר אף אלקים כי הולך הוא. אמר לו הקב"ה רשע, איני חפץ באיבודן של רשעים, הואיל ואת רוצה לילך – ליאבד מן העולם קום לך (במדבר רבה, בלק כ')**

**אמר רבה בר רב הונא אמר רב הונא ואמרי לה אמר רב הונא א"ר אלעזר: מן התורה ומן הנביאים ומן הכתובים, בדרך שאדם רוצה לילך בה מוליכין אותו. מן התורה דכתיב לא תלך עמהם (כב,יב), וכתיב קום לך אתם (שם כ')... (מכות י ע"ב)**

המדרש מדמה את האמירה של ה' לבלעם כאמירה לילד שרוצה ללכת ולמרות שאביו אוסר זאת, הוא ממשיך לנדנד עד שהאב אומר לו "לך" אבל מתוך ייאוש וכעס על הבן.

אבל נראה שאפשר להציע פירוש שונה, ובאמת הרמב"ן לא קיבל את הפירוש הזה-

**7. אלו דבריו וכל זה איננו שוה לי כי מה שאמר הגאון, איננו כן, כי השם אמר לו (פסוק יב) לא תלך עמהם לא תאור את העם כי ברוך הוא, בעבור שלא יקלל את העם ימנענו ואיך יהיה מותר לו ללכת עם שרים אחרים, ולא מנעו מלכת בעבור חסרון מעלת השרים ומה שאמר ר"א, איננו נכון שינחם האלהים וישיב דברו אחור בעבור עקשות השואל, וענין שלח לך אנשים לא כן היה, וכבר פירשתי טעמו (לעיל יג ב), ולא יעניש האלהים בדבר אשר יתן רשות בו, וחלילה ובמדרש (במדב"ר כ יב) אמרו מכאן אתה למד שבדרך שאדם רוצה לילך בה מוליכין אותו**

**והנכון בעיני בענין הזה, כי מתחלה מנעו השם שלא יקלל את העם כי ברוך הוא, ולמה ילך עמהם אחרי שלא יקללם והם לא יחפצו בו לדבר אחר, על כן אמר לא תלך עמהם שלא תאור את העם כי ברוך הוא, ובידוע כי בלעם הודיעם את דברי האלהים ובלק שלח אליו פעם שנית כי לא האמין, והוסיף לו כבוד בשרים רבים ונכבדים מן הראשונים ונדר להרבות שכרו וכבודו ובלעם ענה אותם, שאין הדבר תלוי בממון ולא ברצונו, רק הכל ביד השם וישאל ממנו עוד מה יצוה אותו, ועשה זה כהוגן, כי מה ידע הוא בדעת עליון ועצת ה' לעולם טובה והוא יורה חטאים בדרך, ויודיענו מה יענה מלאכי גוי או יגיד לו מה יקרה להם בעתיד והנה השם אמר לו, כבר הודעתיך כי העם ברוך הוא ולא תוכל לקללם, ועתה חזרו לפניך, ואם לקרוא לך בלבד באו כלומר שיתרצו בלכתך עמהם על מנת שלא תקלל את העם כאשר הודעתיך מתחלה קום לך אתם, ואך את הדבר אשר אדבר אליך אותו תעשה, שאפילו אם אצוה אותך לברך שתברכם [ו]לא תירא מבלק, וזה טעם "אם לקרא" וכן היה החפץ לשם הנכבד מתחלה שילך עמהם, אחרי הודיעו אותם שלא יקללם ושיתנהג בענינם כאשר יצוה, כי הרצון לפניו יתברך שיברך את ישראל מפי נביא לגוים: והנה היה על בלעם להגיד כן לשרי בלק ולאמר, הנה הרשה השם אותי להיות קרוא לכם בלבד, אבל על מנת שלא לקלל את העם ועל מנת שאם יצוה אותי לברך שאברכם, ואם לא יתרצו בכך יהיו מניחים אותו, כי גם בפעם הזאת השנית אמר בלק (פסוק יז) ולכה נא קבה לי את העם הזה, לא יחפוץ בו להודיעו עתידות ולא לדבר אחר זולתי לקוב את העם והנה בלעם מרוב חפצו ללכת לא הודיעם זה ולא אמר להם כלום, ויקם בבקר ויחבוש את אתונו וילך עמהם כרוצה להשלים חפצם, על כן חרה אף ה' כי הולך הוא שאלו הודיעם לא היה הולך ועוד שהיה בזה חלול ה', כי בלכתו עמהם סתם והוא ברשות השם חשבו שנתן לו רשות לקלל להם את העם, והנה חזר בו ממה שאמר תחלה "לא תאור את העם כי ברוך הוא" כפי מה שהגיד להם, וכאשר יראו עוד שלא יקללם, יאמרו כי אחרי כן נמלך עוד או יהתל בהם כהתל באנוש, חלילה לה' מעשות כדבר הזה כי נצח ישראל לא ינחם (רמב"ן שם)**

הרמב"ן מציע פירוש נוסף, העובדה שבלעם הולך עם השליחים אבל לא אומר להם שהוא לא יכול לקלל את העם כמו שה' אמר לו שהוא "ברוך". ובזה ישנם שתי בעיות, האחת היא שאם הוא היה אומר להם את זה אולי בכלל לא היו רוצים שיבוא איתם, ויותר מזה בגלל שהוא לא אמר להם אז יש חילול ה' כי התחילה אמר להם לא ללכת ובסוף אמר שכן וגם שהוא מנסה לקלל ויוצאים לו ברכות בלעם ושליחיו עלולים לזלזל בקב"ה.

נראה שאולי השאלה עדיין קיימת כי הרי כתוב בפרשה "ויחר אף ה' כי הולך הוא" כלומר הקב"ה כעס על עצם ההליכה, לא האמירה! ולכן ננסה להציע פירוש אחר, מתוך התבוננות בפרשייה בסיפור התמוהה של בלעם והאתון.

בסיפור האתון מסרבת ללכת בדרך בגלל המלאך, בלעם לא רואה את המלאך ולכן הוא מכה את האתון שלוש פעמים עד שנוצר שיח בין בלעם לאתון, שבסופו מתגלה מלאך ה' לבלעם ומוכיח אותו. הסיפור הזה מאוד מוזר, מה זה האתון הזאת שמדברת? ויותר מזה הסיפור לא מקדם אותנו או משנה את העלילה, הרי בסוף המלאך אומר לבלעם שילך ומה שה' יגיד לו שידבר, אבל זה כבר נאמר לו! אז מה התחדש לנו?  
את השאלה הזו שאל כבר האברבנל-

**8. על מה יצא מלאך ה' לבלעם בדרך? כי הנה הוא לא אמר לו אלא דוגמת מה שאמר לו יתברך, כי הוא אמר לו 'אם לקרא לך באו האנשים קום לך אתם, ואך את הדבר אשר אדבר אליך אתו תעשה', והמלאך כזה בעצמו אמר לו 'לך עם האנשים ואפס את הדבר אשר אדבר אליך אתו תדבר', והייתה אם כן ביאתו לבטלה? (אברבנאל)**

הסיפור של האתון לא מקדם אותנו בשום דבר, אז מה התפקיד של הסיפור עם האתון?! כדי לפענח את הסיפור אנחנו צריכים קודם לפענח את הבעיה של בלעם.  
ישנו כלי ספרותי "מיז-אנ-אבים" שאומר שכאשר יש סיפור קטן בתוך סיפור גדול, הוא בעצם מיקרוקוסמוס של הסיפור הגדול. בכלי הזה משתמשים גם בציור ובהצגות. ונראה שגם הסיפור של האתון הוא בעצם מיקרוקוסמוס של הסיפור הגדול.

אז מה הבעיה של בלעם? אחרי שבלעם אומר לשליחים ללכת בפעם הראשונה, הם באים אליו שוב בפעם השניה ואז ה' אומר לו שהוא יכול ללכת איתם אבל הוא חייב להגיד את מה שה' יגיד לו לומר. בלעם צריך לקום בבוקר ולהגיד לשליחים שאין לו יכולת לקלל את העם שהרי ה' אמר שהוא יכול להגיד רק מה שה' אומר, והוא אמר שהעם "ברוך"! כלומר העובדה שבלעם הולך למרות זאת, אומרת שהבעיה של בלעם היא המחשבה המוטעת שהוא רק צריך אישור ללכת והיכולת לקלל תלויה בו בלבד! הגבול הדק בין לחשוב שהקב"ה מברך או מקלל לבין לחשוב שה' **נותן רשות** לברך או לקלל או דק מאוד, ובלעם טועה בו.

בעצם הסיפור של בלעם והאתון הוא משל למערכת היחסים בין בלעם והקב"ה. בעצם בהתחלה בלעם רוכב על האתון כמו שהקב"ה כביכול רוכב על בלעם והאתון פתאום מביעה רצון עצמי כמו שבלעם רוצה לקלל על דעת עצמו. ובעצם יוצא שבמשל האתון היא בלעם בסיפור הרחב ובלעם עצמו הוא הקב"ה כביכול בסיפור הרחב. ואז קורה דבר מעניין בסיפור שקורה בדיוק אותו דבר כמו בסיפור הרחב, האתון מחליטה על דעת עצמה מה לעשות כמו שבלעם בוחר לקלל בכוחו. דבר נוסף גם האתון מתחילה לדבר, ובעצם ה' אומר לו שכמו שהוא יכול לפתוח את הפה של האתון ולגרום לה לדבר או לשתוק, כך הוא גם פותח את פיו של בלעם ואומר לו מה להגיד. דבר שלישי שיש שם, זה שהאתון מבינה לפני בלעם שה' לא רוצה שילכו, אבל בלעם לא מבין את זה, דבר פשוט שחמור יכול להבין הוא עצמו לא. דבר רביעי, החרב של בלעם שמאיימת על האתון בעצם זה החרב של ה' שמאיימת על בלעם כמו שבאמת קורה עם המלאך.

בעצם הסיפור עם האתון בה ללמד את בלעם ואותנו שהכח להחליט ולקבוע נמצא אך ורק אצל הקב"ה ולא אצלנו, הכוח לקלל ולברך הוא לא נמצא בידיים שלנו אלא הוא תלוי אך ורק בה'. ובאמת אם היה לנו יותר זמן היינו רואים את התהליך שעושה בלעם בהמשך עם כל ברכה וברכה.   
נראה שאפשר בכל זאת לראות בקצרה שבלעם עבר תהליך של הפנמה-

|  |
| --- |
| וַיַּעַן בִּלְעָם וַיֹּאמֶר אֶל עַבְדֵי בָלָק אִם יִתֶּן לִי בָלָק מְלֹא בֵיתוֹ כֶּסֶף וְזָהָב **לֹא אוּכַל לַעֲבֹר אֶת פִּי ד' אֱלֹהָי לַעֲשׂוֹת קְטַנָּה אוֹ גְדוֹלָה** (במדבר כב,יח) |
| וַיֹּאמֶר בִּלְעָם אֶל בָּלָק הִנֵּה בָאתִי אֵלֶיךָ עַתָּה **הֲיָכֹל אוּכַל דַּבֵּר מְאוּמָה הַדָּבָר אֲשֶׁר יָשִׂים אֱלֹהִים בְּפִי אֹתוֹ אֲדַבֵּר** (כב,לח)  וַיַּעַן וַיֹּאמַר הֲלֹא אֵת **אֲשֶׁר יָשִׂים ד' בְּפִי אֹתוֹ אֶשְׁמֹר לְדַבֵּר** (כג,יב)  וַיַּעַן בִּלְעָם וַיֹּאמֶר אֶל בָּלָק הֲלֹא דִּבַּרְתִּי אֵלֶיךָ לֵאמֹר **כֹּל אֲשֶׁר יְדַבֵּר ד' אֹתוֹ אֶעֱשֶׂה** (כג,כו)  וַיֹּאמֶר בִּלְעָם אֶל בָּלָק הֲלֹא גַּם אֶל מַלְאָכֶיךָ אֲשֶׁר שָׁלַחְתָּ אֵלַי דִּבַּרְתִּי לֵאמֹר: אִם יִתֶּן לִי בָלָק מְלֹא בֵיתוֹ כֶּסֶף וְזָהָב **לֹא אוּכַל לַעֲבֹר אֶת פִּי ד' לַעֲשׂוֹת טוֹבָה אוֹ רָעָה מִלִּבִּי** אֲשֶׁר יְדַבֵּר ד' אֹתוֹ אֲדַבֵּר (כד,יב-יג) |

**לפני התהליך – לֹא אוּכַל לַעֲבֹר אֶת פִּי ד' אֱלֹהָי לַעֲשׂוֹת קְטַנָּה אוֹ גְדוֹלָה**

**אחרי התהליך - לֹא אוּכַל לַעֲבֹר אֶת פִּי ד' לַעֲשׂוֹת טוֹבָה אוֹ רָעָה מִלִּבִּי** **אֲשֶׁר יְדַבֵּר ד' אֹתוֹ אֲדַבֵּר**

אנחנו רואים שבלעם אומר את אותו דבר שאמר לשליחים בתחילה גם בסוף הסיפור. אבל בסוף התהליך הוא משנה את המשפט שהוא אמר מ"**לעשות קטנה או גדולה**" ל" **לַעֲשׂוֹת טוֹבָה אוֹ רָעָה מִלִּבִּי** **אֲשֶׁר יְדַבֵּר ד' אֹתוֹ אֲדַבֵּר**". כלומר הוא מבין שלא הוא אחראי על העשייה של קטנה או גדולה, זה לא בכוחו להגיד את מה שהוא רוצה. אבל בחלק השני הוא מבין שלא בידו הכוח ולכן הוא משנה את האמירה שמה שה' ידבר אותו הוא יגיד.

הסיפור הזה מלמד אותנו דבר עמוק על ברכה או קללה, לבלעם יש כוח גדול לברך ולקלל, אבל הכוח הזה הוא לא באמת בידיים שלו אלא בידיו של ה' וזה הטעות שהוא עשה. הרבה פעמים גם רבנים ואנשים חושבים בטעות שהכוח לברך נמצא בידיהם, אבל חשוב לזכור שהכוח הוא אך ורק אצל ה'.

שבת שלום!